b'\n_START_ARTICLE_\nCaribs negres\n_START_SECTION_\nHist\xc3\xb2ria\n_START_PARAGRAPH_\nQuan els europeus van arribar a l\'illa de Saint Vincent, aquesta estava poblada per ind\xc3\xadgenes caribs que eren el resultat de la barreja d\'arawaks i invasors caribs que hi havien arribat.\n_START_SECTION_\nVersi\xc3\xb3 de William Young\n_START_PARAGRAPH_\nDespr\xc3\xa9s de l\'arribada dels brit\xc3\xa0nics a Saint Vincent el 1667, el major John Scott va escriure un reportatge per la corona anglesa explicant que Saint Vincent estava habitada per pobles ind\xc3\xadgenes i alguns africans que procedien de dos vaixells espanyols que havien encallat en els bancs de les illes. Posteriorment, el 1795, el governador brit\xc3\xa0nic Sir William Young va explicar en un altre informe per la corona que l\'illa estava poblada per esclaus negres de dos vaixells espanyols que s\'havien enfonsat a prop de l\'illa el 1635 (tot i que segons altres autors com Idi\xc3\xa1quez, fou entre el 1664 i el 1770). Aquests eren vaixells esclavistes que volien arribar a les \xc3\x8dndies Occidentals (Bahames i Antilles). Segons aquest informe, despr\xc3\xa9s del naufragi, esclaus d\'origen ibibio del sud de l\'actual Nig\xc3\xa8ria es van escapar fins a la propera illa de Bequia. Aquests foren esclavitzats pels caribs, que se\'ls van emportar a Saint Vincent. De totes maneres, segons Young, els esclaus eren "massa lliures d\'esperit" i els caribs van planejar matar tots els nens mascles. Quan els africans ho van saber, es van rebel\xc2\xb7lar i van matar els caribs que van poder abans de fugir cap a les muntanyes, a on es van assentar per viure-hi. Des d\'aqu\xc3\xad, els africans feien r\xc3\xa0zzies cont\xc3\xadnues contra els caribs i en van fer disminuir el seu n\xc3\xbamero.\n_START_SECTION_\nEls africans van arribar en diferents \xc3\xa8poques a Saint Vincent com a cimarrons o robats d\'altres illes pels caribs\n_START_PARAGRAPH_\nEl ling\xc3\xbcista especialista en llengua gar\xc3\xadfuna Itarala i altres investigadors han criticat els informes de Young. Segons ells, la majoria dels esclaus van arribar a Saint Vincent des d\'altres illes del Carib des de les que s\'havien escapat de l\'esclavitud. Aix\xc3\xad, ells eren cimarrons de les plantacions de les illes ve\xc3\xafnes i a Saint Vincent van adoptar la cultura carib. Tot i que la majoria dels esclaus van arribar de Barbados (la majoria dels esclaus d\'aquesta illa provenien de les actuals Nig\xc3\xa8ria i Ghana) per\xc3\xb2 tamb\xc3\xa9 n\'hi havia que venien d\'altres illes com Saint Lucia (la majoria provenien de l\'actual Senegal, Nig\xc3\xa8ria i Angola) i Grenada (molts dels quals eren de Guinea, Sierra Leone, Nig\xc3\xa8ria (sobretot igbos), Angola i Ghana o eren iorubes o bakongo). Els barbadians i els saintlucians van arribar a Saint Vincent abans de 1735. Despr\xc3\xa9s de 1775 la majoria van arribar de Saint Lucia i Grenada. Despr\xc3\xa9s d\'arribar a l\'illa foren acollits pels caribs que els van oferir protecci\xc3\xb3, els van esclavitzar, i s\'hi van casar._NEWLINE_A m\xc3\xa9s a m\xc3\xa9s dels cimarrons, els caribs tamb\xc3\xa9 van capturar esclaus de les illes ve\xc3\xafnes (tot i que ells tenien com a esclaus tamb\xc3\xa9 blancs i caribs mateixos) quan hi anaven per lluitar contra els brit\xc3\xa0nics i els francesos. Molts dels esclaus capturats foren integrats a les seves comunitats (igual que va passar en altres illes com Dominica). Despr\xc3\xa9s de la revolta africana contra els caribs i la seva fugida a les muntanyes, segons Itarala, els afroamericans baixaven de les terres altes per a tenir relacions sexuals amb dones amer\xc3\xadndies -segurament perqu\xc3\xa8 la majoria eren homes- o per a robar menjar. Aquestes relacions sexuals no necess\xc3\xa0riament havien de comportar matrimoni._NEWLINE_Per altra banda, si els cimarrons segrestaven a les dnes arawauko-caribenyes o s\'hi casaven, \xc3\xa9s una altra de les contradiccions entre els documents francesos i la mem\xc3\xb2ria hist\xc3\xb2rica dels gar\xc3\xadfunes. Andrade Coelho manifesta que "sigui quin sigui el cas, els caribs mai consentirien donar les seves filles en matrimoni als homes negres". Sebastian R. Cayetano arg\xc3\xbceix que "els africans es casaven amb les dones caribs i d\'aqui van sorgir els gar\xc3\xadfunes". Segons Charles Guillick, alguns caribs es van mixturar de manera pac\xc3\xadfica amb els cimarrons i alguns no. Van crear dues faccions: els caribs negres i els caribs grocs, que es van enfrontar en m\xc3\xa9s d\'una ocasi\xc3\xb3 a finals del segle XVII i inicis del segle XVIII. Segons Itarala, molts es van casar entre ells i van originar els caribs negres._NEWLINE_La separaci\xc3\xb3 de l\'aparen\xc3\xa7a f\xc3\xadsica entre els caribs negres i els caribs grocs de finals del segle XVII fonamenta la teoria de Gullick. Potser degut al seu domini num\xc3\xa8ric, la comunitat negra va emp\xc3\xa8nyer els caribs grocs cap a la banda de sotavent de l\'illa i es van quedar amb els territoris m\xc3\xa9s f\xc3\xa8rtils i plans (per\xc3\xb2 tamb\xc3\xa9 m\xc3\xa9s desprotegits contra els atacs des del mar) de sobrevent. Tamb\xc3\xa9 sembla ver\xc3\xaddic el fet que el 1700 els caribs grocs van demanar la intervenci\xc3\xb3 dels francesos contra els caribs negres, tot i que quan van veure les seves intencions, van tornar a preferir aliar-se amb els afroamericans.\n_START_SECTION_\nHip\xc3\xb2tesi de l\'origen dels caribs negres previ a la colonitzaci\xc3\xb3 europea\n_START_PARAGRAPH_\nL\'historiador Ivan Van Sertima (1970) afirma que hi va haver grups de mariners d\'\xc3\x80frica Occidentals acompanyats pels seus reis que van arribar al Carib i es van posar en contacte amb els seus nadius. Ho fa basant-se en les obres de Leo Wiener (1920) i Alexander Van Wuthenau (1969). Diu que hi ha evid\xc3\xa8ncies hist\xc3\xb2riques, ling\xc3\xbc\xc3\xadstiques, antropol\xc3\xb2giques i bot\xc3\xa0niques que evidencien que els africans coneixien la navegaci\xc3\xb3 a trav\xc3\xa9s de l\'Atl\xc3\xa0ntic. Un altre historiador que defensa aquesta tesi \xc3\xa9s el gar\xc3\xadfuna Edgar Adams, que creu que els garinagu van ser el producte dels primers africans que van arribar al carib i que es van barrejar amb els ind\xc3\xadgenes del lloc.\n_START_SECTION_\nDemografia\n_START_PARAGRAPH_\nEl 2% de la poblaci\xc3\xb3 actual de Saint Vincent i Grenadines s\xc3\xb3n caribs negres. Els caribs negres treballen en el comer\xc3\xa7, l\'agricultura i la navegaci\xc3\xb3. Tenen pr\xc3\xa0ctiques rituals referents a la relaci\xc3\xb3 amb els difunts i amb la malaltia que els caracteritzen encara com un grup \xc3\xa8tnic espec\xc3\xadfic.\n_START_SECTION_\nOr\xc3\xadgens africans dels caribs negres\n_START_PARAGRAPH_\nCom que el document de Young fou escrit per a justificar la deportaci\xc3\xb3 dels caribs negres rebels, que hi ha evid\xc3\xa8ncies que no hi va haver mai esclaus negres que arribessin a Saint Vincent directament d\'\xc3\x80frica i que es coneix que en els vaixells esclavistes s\'hi transportaven esclaus de molts or\xc3\xadgens \xc3\xa8tnics i ling\xc3\xbc\xc3\xadstic diferents per a prevenir que es revoltessin durant el viatge, els caribs negres no tenen un \xc3\xbanic origen, tal com afirmava Young._NEWLINE_Per tant, segons diversos investigadors, basant-se en la tradici\xc3\xb3 oral dels caribs negres i els gar\xc3\xadfunes, ell eren descendents d\'una barreja de caribs i africans. Els grups \xc3\xa8tnics als quals podien pert\xc3\xa0nyer els seus avantpassats s\xc3\xb3n: efiks, igbos, fons, aixanti, iorubes i bakongo. Concretament s\xc3\xb3n de les zones costaneres d\'\xc3\x80frica Occidental i Central. Els esclaus eren exportats a altres illes caribenyes, des de les que van fugir com a cimarrons o van ser capturats pels caribs de Saint Vincent i portats a l\'illa._NEWLINE_L\'historiador i antrop\xc3\xb2leg gar\xc3\xadfuna de Belize, Sebastian R. Cayetano diu que els avantpassats africans dels gar\xc3\xadfunes provenien d\'\xc3\x80frica Occidental, sobretot de les tribus iorubes, igbos i aixanti. Segons Roger Bastide, la fortalesa inaccessible del nord-est de Saint Vincent estava integrada per fugitius iorubes, fons, fante-aixanti i bakongo. Aquests or\xc3\xadgens africans s\xc3\xb3n ver\xc3\xaddics almenys en l\'ascend\xc3\xa8ncia masculina. Per la banda femenina, es creu que la majoria d\'avantpassades eren dones caribs. Segons documents del segle XVIII, Ruy Galvao de Andrade Coelho va suggerir que els caribs negres provenien de Nig\xc3\xa8ria, Costa de l\'Or, Dahomey, el Congo i altres regions d\'\xc3\x80frica Occidental._NEWLINE_A principis del segle XVIII, la poblaci\xc3\xb3 de Saint Vincent ja era majorit\xc3\xa0riament negra i durant aquest segles hi va haver molts fills d\'afroamericans amb caribs, si existia un grup purament carib que era anomenat dels caribs grocs o caribs vermells per a diferenciar-los dels negres.'